Τζόυς Ευείδη

Η Τζόυς (Χαρίκλεια) Ευείδη (Μόντρεαλ, 22 Οκτωβρίου 1961) είναι Ελληνίδα κωμική ηθοποιός.

 Βιογραφικό 
Γεννήθηκε στο Μόντρεαλ του Καναδά από γονείς Έλληνες μετανάστες και πέρασε εκεί τα παιδικά της χρόνια. Μετά την ενηλικίωσή της, εγκαταστάθηκε μόνιμα στην Ελλάδα και συγκεκριμένα στην Αθήνα. Σπούδασε υποκριτική στη Δραματική Σχολή του Εθνικού Θεάτρου.

Η τηλεοπτική της καριέρα ξεκίνησε το 1985, όταν για πρώτη φορά συμμετείχε σε κάποιες σειρές της ΕΡΤ. Το 1987 πρωταγωνίστησε σε μια παραγωγή της Κρατικής Τηλεόρασης για παιδιά, με τίτλο Του κουτιού τα παραμύθια, μαζί με αξιόλογους ηθοποιούς, όπως η Έφη Παπαθεοδώρου, ο Τάσος Κωστής και ο Παύλος Χαϊκάλης. Την ίδια χρονιά έκανε ένα guest στο 9ο επεισόδιο της σειράς Το κανάλι της Βαγγελίτσας, συνολικής διάρκειας 13 επεισοδίων.

Το 1989, με την έναρξη της ιδιωτικής τηλεόρασης, έκανε μια σύντομη έκτακτη εμφάνιση στη σειρά Οι αυθαίρετοι, ενώ τον Οκτώβριο του 1990 συμμετείχε σε 2 επεισόδια της εξαιρετικά επιτυχημένης σειράς Οι τρεις χάριτες, του διδύμου Μιχάλης Ρέππας - Θανάσης Παπαθανασίου. Το διάστημα 1990-1992 είχε πρωταγωνιστικό ρόλο και στην κωμική σειρά του MEGA, Το ρετιρέ, το οποίο σημείωσε τεράστια επιτυχία. Τη σεζόν 1992-1993 πρωταγωνίστησε σε άλλη μια παραγωγή της ΕΡΤ, τη σειρά Εξ αδιαιρέτου, μαζί με τους Βάνα Παρθενιάδου, Αλέξανδρο Μυλωνά και Νίκο Αλεξίου. Η σειρά δεν είχε τα αναμενόμενα νούμερα τηλεθέασης και μπορεί να θεωρείται συχνά ότι ήταν μια σειρά «πρόγονος» του Κωνσταντίνου και Ελένης (1998 - 2000) σε σενάριο των Ρώμα-Χατζησοφιά (το σενάριο του Εξ αδιαιρέτου υπέγραφε μόνο η Άννα Χατζησοφιά), δεν κατάφερε όμως να αγαπηθεί από τον κόσμο και πλέον, οι περισσότεροι θεωρούν το Κωνσταντίνου και Ελένης στον ΑΝΤ1 μια από τις καλύτερες ελληνικές σειρές όλων των εποχών.

Η Τζόυς μάλιστα, είχε εμφανιστεί σε ένα επεισόδιο αυτής της σειράς (σε σενάριο των Ρώμα-Χατζησοφιά), ίσως διότι λίγα χρόνια πριν, από το 1993 έως το 1996, πρωταγωνιστούσε στην επίσης κορυφαία κωμική σειρά Οι Μεν Και Οι Δεν, μαζί με τον Χάρη Ρώμα, την Άννα Κουρή και τον Στέλιο Μάινα, επίσης στον ΑΝΤ1. Και αυτή η σειρά θεωρείται από τις καλύτερες στην ιστορία της ιδιωτικής τηλεόρασης και μάλιστα έφτασε συνολικά τα 110 επεισόδια, και ήταν επίσης σε σενάριο των Ρώμα-Χατζησοφιά. Σημαντική δουλειά για την Τζόυς αποτέλεσε και Το καφέ της Χαράς του 2003-2006, επίσης σε σενάριο των Ρώμα-Χατζησοφιά και στον ΑΝΤ1. Από το 2013 έως το 2017 συμμετείχε στο Μπρούσκο. Το 2020 και το 2021 έπαιξε στον 4ο και στον 5ο κύκλο του Καφέ της Χαράς.

Το 2024 πρωταγωνίστησε στην κωμική σειρά του διδύμου Μιχάλης Ρέππας - Θανάσης Παπαθανασίου Η Κατάρα της Τζέλας Δελαφράγκα, στον Alpha TV, σε σενάριο και σκηνοθεσία δική τους, όπου μάλιστα ξαναβρέθηκε τηλεοπτικά μαζί με την Άννα Κουρή, αν και οι (αμφότεροι πρωταγωνιστικοί) ρόλοι τους στη σειρά αυτή ήταν ασύνδετοι μεταξύ τους και μάλιστα οι δύο πρωταγωνίστριες δεν εμφανίστηκαν μαζί στην οθόνη σε καμία σκηνή της σειράς. Για την ιστορία, οι δύο πρωταγωνίστριες ξαναβρέθηκαν μαζί επίσης και στην κινηματογραφική ταινία Re-action του 2017.

 Φιλμογραφία 
ΈτοςΤίτλοςΡόλος1987Κόκκινο-μαύρο Κάρμεν1988Λιποτάκτης1988Ληστές και ασφαλιστέςΚαίτη 1989Τρελάδικο πολυτελείαςΑθηνά2001Το κλάμα βγήκε απ' τον παράδεισοΤζένη Δελαφράγκα 2003ΟξυγόνοΤζία2005Η γυναίκα είναι σκληρός άνθρωπος θαυμάστρια2011Μια φορά και ένα μωρόΤασία2013Το μπαλόνιΝικολέτα2014Στα καλά καθούμεναΕρατώ2015e-SocialΦαίη2017Re-action2018ΣκοποφιλίαΔέσποινα

 Παραπομπές 

Κατηγορία:Καναδοί ελληνικής καταγωγής
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης
Κατηγορία:Έλληνες κωμικοί